ДИРЕКТИВА 2010/59/ЕС НА КОМИСИЯТА
от 26 август 2010 година
за изменение на Директива 2009/32/ЕО на Европейския парламент и на Съвета за сближаване на законодателствата на държавите-членки относно екстракционните разтворители, използвани в производството на храни и съставките на храни
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2009/32/ЕО на Европейския парламент и на Съвета от 23 април 2009 г. за сближаване на законодателствата на държавите-членки относно екстракционните разтворители, използвани в производството на храни и съставките на храни (1), и по-специално член 4 от нея,
като има предвид, че:
(1)
Директива 2009/32/ЕО се прилага за екстракционни разтворители, които се използват или са предназначени за употреба в производството на храни или на съставки на храни. Посочената директива не се прилага за екстракционни разтворители, използвани за производството на добавки в храните, витамини и други такива добавки, освен ако те са изброени в приложение I към нея. Европейският орган за безопасност на храните (наричан по-нататък „Органът“) подложи на оценка безопасността на диметил етер като екстракционен разтворител за отстраняване на мазнини от суровини от животински протеини и представи становището си на 29 януари 2009 г. (2) Органът стигна до заключението, че не е налице повод за безпокойство по отношение на безопасността, при условие че максималното количество на остатъци на диметил етер е 9 μg/kg от извлечените животински протеини. Поради това употребата на диметил етер като екстракционен разтворител за отстраняване на мазнини от суровини от животински протеини следва да бъде разрешено, при условие че максималното количество на остатъци на диметил етер в обезмасления протеинов продукт е 9 μg/kg.
(2)
В част III от приложение I към Директива 2009/32/ЕО не са установени специфични количества на остатъци в храни на метанол и пропан-2-ол, които са резултат от производството на ароматизанти. Държавите-членки и Комисията посочиха, че установеното в част II от приложение I към Директива 2009/32/ЕО общо количество на остатъци от 10 mg/kg за метанол и пропан-2-ол е твърде ограничено, ако се прилага пряко за ароматизанти.
(3)
Поради това следва да се установят специфични количества за метанол и пропан-2-ол в храните, които са резултат от употребата им в производството на ароматизанти от естествени ароматни вещества. За да бъдат смятани за безопасни, тези количества следва да са по-ниски от количеството 10 mg/kg, което Научният комитет по храните е оценил като безопасно (3).
(4)
Мерките, предвидени в настоящата директива, са в съответствие със становището на Постоянния комитет по хранителната верига и здравето на животните и както Европейският парламент, така и Съветът не са направили възражение срещу тях,
ПРИЕ НАСТОЯЩАТА ДИРЕКТИВА:
Член 1
Приложение I към Директива 2009/32/ЕО се изменя в съответствие с приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива, не по-късно от 15 септември 2011 г. Те незабавно съобщават на Комисията текста на тези разпоредби.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Държавите-членки съобщават на Комисията текста на основните разпоредби от националното законодателство, които те приемат в областта, уредена с настоящата директива.
Член 3
Настоящата директива влиза в сила на двадесетия ден след публикуването ѝ в Официален вестник на Европейския съюз.
Член 4
Адресати на настоящата директива са държавите-членки.
Съставено в Брюксел на 26 август 2010 година.